Virallinen lehti nro C 297 , 15/10/1999 s. 0007



KIRJALLINEN KYSYMYS E-2167/98 esittäjä(t): Vincenzo Viola (PPE) komissiolle (13. heinäkuuta 1998) Aihe: Ulixes-ohjelmasta aiheutuvien kulujen tukikelpoisuutta koskevan määräajan pidentäminen Italian oikeusviranomaisten suorittamassa tutkimuksessa esiin tulleiden seikkojen vuoksi paikallinen toimintaryhmä (LAG) Leader Ulixes Pantelleria pyysi EY:ltä Ulixes-hankkeen määräajan pidentämistä, kunnes meneillään olevat tutkimukset olisi saatu päätökseen. Tämä hyväksyttiin 23. marraskuuta 1995. EY myönsi Ulixes LAG-ohjelmalle 16. huhtikuuta 1997 kulujen tukikelpoisuutta koskevan määräajan pidentämisen 19 kuukauteen hallintoon liittyvien vaikeuksien vuoksi ja vahvisti uudeksi määräajaksi 31. heinäkuuta 1998. Italian maatalousministeriö ilmoitti LAG:lle määräajan pidentämisestä vasta 6. toukokuuta 1997. EY:n myöntämä pidennetty määräaika oli itse asiassa vain 14 kuukautta eikä 16. huhtikuuta 1997 annetussa päätöksessä (97)996 mainitut 19 kuukautta. Voiko komissio näin ollen sanoa, minkä vuoksi aiemmin myönnetyn 19 kuukauden pituista määräaikaa ei hyväksytty, jolloin lopullinen määräaika olisi ollut 31. joulukuuta 1998, ottaen huomioon, että Ulixes LAG:lla on ollut vakavia hallintaan liittyviä ongelmia, jotka johtuvat Leader Pantelleria -ohjelman täytäntöönpanemiseksi toteutettavissa toimissa esiintyvistä hallinnollisista vaikeuksista? Komission jäsenen Franz Fischlerinkomission puolesta antama vastaus (22. syyskuuta 1998) Komissio vahvisti 6. joulukuuta 1991 tekemällään päätöksellä Italiassa Leader-yhteisöaloitteelle myönnettävän globaalituen määrän yhteisön rakennerahastojen ohjelmakaudella 1990-1993. Tässä päätöksessä vahvistettiin lopullisten tuensaajien maksusitoumusten määräajaksi 31. joulukuuta 1993 ja maksujen määräajaksi 31. joulukuuta 1995. Italian osalta Leader I -ohjelman lopullisten tuensaajien maksujen määräaikaa jatkettiin ensin 3. huhtikuuta 1995 tehdyllä komission päätöksellä 30. päivään kesäkuuta 1996 ja edelleen 28. heinäkuuta 1995 tehdyllä komission päätöksellä 28. päivään joulukuuta 1996. Komissio voi tietyissä olosuhteissa myöntää pidennystä velvoitteiden täyttämistä koskeviin määräaikoihin, kuten maksujen suorittamista koskevaan määräaikaan, jos tälle voidaan esittää asianmukaiset perusteet. Siten komissio voi käynnissä olevien oikeustoimien vuoksi myöntää pidennyksen, joka tavallisesti vastaa sitä aikaa, jonka toiminta on keskeytyneenä. Oikeustoimien kohteena olevien hankkeiden osalta komissio ilmoitti marraskuussa 1995 päivätyllä kirjeellä paikallisella toimintaryhmälle Ulixesille ja Italian maatalousministeriölle, etteivät käynnissä olevat oikeustoimet kumoa oikeutta saada tukea vaan ainoastaan lykkäävät sitä oikeustoimien keston ajan. Kuten parlamentin jäsen toteaa, komissio myönsi Italian maatalousministeriön pyynnöstä ainoastaan paikalliselle toimintaryhmälle Ulixesille pidennystä maksujen suorittamisen määräaikaan 31. päivästä joulukuuta 1996 31. päivään heinäkuuta 1998 oikeustoimien vuoksi. Tämä määräajan pidennys, joka seuraa Italiassa Leader I -ohjelmalle jo aiemmin myönnettyjä kahta pidennystä, myönnettiin niiksi kuukausiksi, joiden aikana paikallisen toimintaryhmän Ulixesin toiminta on keskeytyneenä oikeudellisin perustein. Italian viranomaisten toimittamien tietojen mukaan paikallisen toimintaryhmän toiminta keskeytettiin 25. maaliskuuta 1995 ja 28. lokakuuta 1996 väliseksi ajaksi eli 19 kuukaudeksi. Näin ollen komissio pidensi 16. huhtikuuta 1997 tekemällään päätöksellä lopullisten tuensaajien maksujen määräaikaa 19 kuukaudella 31. päivästä joulukuuta 1996 alkaen. Toiminta keskeytettiin oikeustoimien takia 19 kuukaudeksi, joten tätä suurempi määräajan pidentäminen ei ollut perusteltua. Paikallisen toimintaryhmän Ulixesin erikoistapauksessa toimintaryhmä saattoi aloittaa toimintansa uudelleen kaksi kuukautta ennen komission vahvistamaa määräaikaa, koska toiminnan keskeytys oikeustoimien johdosta päättyi 28. lokakuuta 1996. Näin ollen, vaikka Italian maatalousministeriön esittämä pyyntö määräajan pidentämisestä 21 kuukaudella hyväksyttiin periaatteessa, sitä kuitenkin lyhennettiin kahdella kuukaudella edellä mainittujen seikkojen vuoksi.